GUVERNUL REPUBLICII MOLDOVA

HOTĂRÂRE

nr. \_\_\_\_\_\_\_\_\_

din \_\_\_\_\_\_\_\_\_\_\_\_\_\_\_\_\_ 2018

Chişinău

**cu privire la aprobarea Regulamentului –cadru privind**

 **organizarea și funcționarea Comisiei de siguranță rutieră**

-----------------------------------------------------------

În conformitate cu prevederile Legii nr. 131 –XVI din 07 iunie 2007 privind siguranța traficului rutier (Monitorul Oficial al Republicii Moldova, 2007,  nr. 103-106, art. 443), precum şi în scopul executării Strategiei naționale pentru siguranța rutieră, aprobate prin Hotărârea Guvernului nr. 1214 din 27 decembrie 2010 (Monitorul Oficial al Republicii Moldova, 2011, nr. 43-45, art. 186), Guvernul

 **HOTĂRĂŞTE:**

1. Se aprobă Regulamentul-cadru privind organizarea și funcționarea Comisiei de siguranță rutieră (se anexează).

2. Se recomandă autorităţilor administraţiei publice locale să formeze Comisii de siguranță rutieră și să aprobe regulamentele proprii de activitate ale acestora în conformitate cu Regulamentul-cadru aprobat.

3. Cheltuielile ce ţin de activitatea Comisiei de siguranță rutieră se vor efectua în limitele mijloacelor aprobate pe anii respectivi în bugetul unităţii administrativ-teritoriale corespunzătoare, precum şi a altor surse, conform legislaţiei.

4. Ministerul Economiei și Infrastructurii, Ministerul Afacerilor Interne vor acorda suport metodologic în realizarea atribuţiilor Comisiilor de siguranță rutieră.

**PRIM-MINISTRU Pavel FILIP**

Contrasemnează:

Ministrul afacerilor interne Alexandru JIZDAN

Ministrul economiei și

Infrastructurii Chiril GABURICI

Aprobat
prin  Hotărârea Guvernului nr.\_\_\_\_\_
din \_\_\_\_\_\_\_\_\_\_\_ 2018

**REGULAMENTUL-CADRU
al Comisiilor de siguranță rutieră**

**CAPITOLUL I**

**Dispoziţii generale**

1. Regulamentul-cadru al Comisiei de siguranță rutieră (în continuare – *Regulament*) reglementează sarcinile, atribuţiile și drepturile de bază ale Comisiei de siguranță rutieră (în continuare – Comisie) , precum și modul de organizare și funcționarea a acesteia.
2. Comisia este creată în scopul coordonării la nivel local a complexului de activități în domeniul siguranței traficului rutier, prevenirii și combaterii accidentelor rutiere și consecințelor acestora, întru asigurarea siguranței traficului pe drumurile publice, potrivit competențelor stabilite prin prezentul Regulament.
3. Comisia se instituie în cadrul autorității administrației publice locale de nivelul al doilea/Comitetului executiv al Găgăuziei și se subordonează Consiliului raional/municipal/Comitetului Executiv al Găgăuziei.
4. Comisia îşi desfăşoară activitatea în baza principiilor:

1)legalităţii;

2) predominării vieții și integrității corporale a participanților la trafic asupra intereselor economice;

3) abordării multidisciplinare şi intersectoriale a problemelor de siguranță rutieră;

4) colegialităţii şi respectului reciproc;

5) responsabilităţii membrilor pentru exercitarea atribuţiilor ce le revin în calitate de reprezentanţi ai organelor competente şi de membri ai Comisiei;

6)transparenţei, în condiţiile legii și cooperării cu societatea civilă.

1. În sensul prezentului Regulament, noţiunile utilizate semnifică:
2. *echipă multidisciplinară* – echipă creată pe lângă Comisie, formată din specialişti desemnaţi din cadrul instituțiilor/organizaţiilor cu competențe în domeniul siguranței rutiere, cu scopul evaluării la fața locului a infrastructurii rutiere, cauzelor și condițiilor de producere a accidentelor rutier;
3. *tronsoane cu o concentrație mare de accidente* – tronsoanele rețelelor rutiere pe care în ultimii 3 ani s-a înregistrat un număr mare de accidente soldate cu persoane decedate sau rănite grav.

**CAPITOLUL II**

**Sarcinile şi atribuţiile de bază ale Comisiei**

5. Comisia este un organ consultativ, care are ca sarcină consolidarea eforturilor organelor învestite cu atribuţii în domeniul  siguranței traficului rutier din unităţile administrativ-teritoriale, precum şi realizarea unor măsuri coordonate în vederea prevenirii şi combaterii accidentelor în traficul rutier.

6. În vederea realizării sarcinilor sale, Comisia exercită următoarele atribuţii:
    1) evaluează situația privind siguranța traficului rutier în teritoriul deservit;

2) asigură efectuarea inspecțiilor periodice a infrastructurii rutiere;

3) identifică soluțiile cele mai eficiente pentru îmbunătățirea sistemică a siguranței infrastructurii rutiere și propune măsuri de întreţinere, reparare şi dotare cu mijloace de semnalizare a drumurilor publice locale şi a construcţiilor rutiere, amenajarea drumurilor publice locale pentru sistematizarea şi organizarea traficului rutier în vederea garantării siguranţei acestuia;

4) în baza analizelor efectuate, propune soluțiile pentru eficientizarea/actualizarea planurilor de organizare a traficului în localităţile din teritoriu pentru îmbunătăţirea fluenţei şi siguranţei acestuia și reducerea riscurilor;

5) evaluează situația în teritoriu și înaintează propuneri privind eficientizarea regimului de acces, circulaţie, staţionare şi parcare a diferitelor categorii de vehicule;

6) analizează situația privind accidentele în traficul rutier, propune soluții pentru diminuarea acestora, îndeosebi pe tronsoanele cu o concentrație mare de accidente sau punctele negre;

7) coordonează realizarea la nivel local, în oraşele şi  satele din unitatea administrativ-teritorială, a activităţilor de prevenire în domeniul siguranței traficului rutier, de informare a populației privind riscurile asociate și pentru promovarea respectării normelor de comportament în trafic;

8) propune soluții de amenajare a infrastructurii rutiere pentru protecția participanților celor mai vulnerabili la trafic (copii, pietoni, bicicliști);

9) asigură colaborarea cu autorităţile publice locale, organele de drept, organizaţiile neguvernamentale şi reprezentanţii organizaţiilor societăţii civile în scopul creării condițiilor de siguranță a circulației rutiere;

10)  monitorizează şi evaluează periodic impactul activităţilor realizate în teritoriu pe domeniul prevenire şi combatere a accidentelor în traficul rutier și a siguranței rutiere în general;

11) realizează alte activități orientate la asigurarea securității circulației rutiere în limitele prevederilor legale.

**CAPITOLUL III**

**Organizarea și funcționarea Comisiei**

7. Comisia, precum și componenţa nominală a acesteia se instituie și se aprobă prin decizia Consiliului raional/municipal și Comitetului Executiv al Găgăuziei.

8. Comisia este formată, de regulă, din 1 președinte și 6 membri, având următoarea componență:

1. vicepreședintele consiliului raional/viceprimarul municipiului/vicepreședintele Comitetului Executiv al Găgăuziei responsabili de domeniul de dezvoltare a infrastructurii;
2. doi consilieri raionali/municipali;
3. trei specialiști de profil (reprezentanți ai inspectoratului de Poliție teritorial, secţiei construcţii, gospodărie comunală şi drumuri din subordinea consiliului raional/municipal, întreprinderii specializate (S.A. Drumuri) teritoriale);
4. reprezentant ai asociaţiei obşteşti din domeniu, iar în cazul în care nu există astfel de asociații în raion/municipiu, acesta va fi înlocuit cu alt membru al societății civile.

După necesitate, numărul membrilor Comisiei poate fi modificat la iniţiativa președintelui.

1. Preşedinte al Comisiei este vicepreşedintele autorităţii administraţiei publice locale responsabil de problemele de dezvoltare a infrastructurii.
2. Președintele Comisiei poartă răspundere pentru organizarea și funcționarea Comisiei în conformitate cu prevederile prezentului Regulament.
3. Președintele Comisiei exercită următoarele atribuții:
4. reprezintă Comisia în raport cu autoritățile;
5. convoacă și conduce ședințele acesteia;
6. susține în raport cu consiliul local propunerile formulate de Comisie;
7. exercită alte atribuții, în limitele prevederilor legale.
8. Secretariatul Comisiei este asigurat de către un angajat din cadrul autorităţii administraţiei publice locale, care este membru cu funcție permanentă al Comisiei, însă nu are drept de vot.
9. Secretarul Comisiei:
10. asistă președintele Comisiei în asigurarea organizatorică a ședințelor, elaborează ordinea de zi a ședințelor în baza propunerile membrilor Comisiei;
11. pregăteşte materialele pentru şedinţele Comisiei, întocmeşte procesul-verbal și proiectele de decizie a Comisiei;
12. exercită controlul asupra realizării deciziilor adoptate de Comisie.
13. Prezența membrilor Comisiei la ședințele acesteia este obligatorie.
14. Materialele şedinţelor, corespondenţa, procesele-verbale, alte informaţii şi materiale privind activitatea Comisiei sunt păstrate la organul executiv al administraţiei publice locale.
15. La necesitate, în scopul realizării evaluărilor în teritoriu a infrastructurii rutiere, studierii la fața locului a cauzelor și condițiilor producerii accidentelor în traficul rutier, Comisia va solicita autorităţilor cu competenţe pe domeniul siguranţei rutiere, desemnarea specialiştilor dedicaţi pentru crearea echipei multidisciplinare. Echipa multidisciplinară se constituie prin decizia Comisiei. Echipa va raporta Comisiei rezultatele verificărilor/analizelor efectuate, faptele constatate.
16. Comisia poate invita să participe la ședințele sale specialiști, reprezentanți ai autorităților publice, instituțiilor/organizațiilor cu competențe în domeniu, în conformitate cu prevederile legale.

**CAPITOLUL IV**

 **Modul de desfăşurare a activităţii Comisiei**

1. Comisia se convoacă ori de câte ori este nevoie, la decizia președintelui, dar nu mai rar decât o dată în trimestru.
2. Autorităţile administraţiei publice locale vor pune la dispoziţia Comisiei spațiu de lucru pentru desfășurarea şedinţelor şi altor activităţi.
3. Ordinea de zi a şedinţelor Comisiei se întocmeşte de secretar în baza propunerilor înaintate de preşedintele şi membrii Comisiei.
4. Ordinea de zi se aduce la cunoştinţa membrilor Comisiei cu cel puţin 5 zile înainte de convocarea şedinţei, cu prezentarea materialelor care urmează să fie examinate în cadrul şedinţei.
5. Ședința Comisiei este condusă de președinte, iar în absența lui de către persoana desemnată de acesta.
6. Ședința Comisiei este deliberativă dacă la ea participă mai mult de jumătate din numărul membrilor săi.
7. În exercitarea atribuțiilor Comisia adoptă decizii, care se aprobă cu votul deschis al majorităţii membrilor prezenţi la şedinţă.
8. Procesul-verbal al şedinţei Comisiei se întocmeşte de secretar în termen de 5 zile de la data desfăşurării şedinţei
9. Deciziile Comisiei sunt semnate de către preşedintele şi secretarul acesteia.
10. Ședințele Comisiei sunt publice, asigurându-se totodată respectarea prevederilor Legii nr. 133 din 8 iulie 2011 privind protecţia datelor cu caracter personal.